
előzetes hatásvizsgálat

a Budapest Főváros Önkormányzata vagyonáról és a vagyon feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet módosításához

A tervezett jogszabály társadalmi, gazdasági, költségvetési hatásai, a tervezett jogszabály környezeti és egészségi következményei:
A jogszabálytervezet célja, hogy a Fővárosi Önkormányzat tulajdonában lévő fás szárú növények harmadik fél által kivágása csak szakmailag teljes egészében alátámasztott indokok alapján valósulhasson meg. Ennek érdekében a tervezet rögzíti azon dokumentumok körét, melyek a megalapozottságot igyekeznek alátámasztani. A kivágással összefüggő szigorú előírások lehetővé teszik, hogy több – beruházásokkal egyébként érintett – fa kerülhessen megmentésre, mely mind társadalmilag, mind környezetvédelmi szempontból pozitív előre lepésként fogható fel. 
Adminisztratív terheket befolyásoló hatások:
A Főpolgármesteri Hivatal adminisztrációs terhei a szabályozással növekedni fognak, tekintve, hogy több dokumentum átvizsgálása válik szükségessé, illetve az iratkezelés is növekedni fog erre tekintettel, azonban ez a feladat növekedés nem túlzott mértékű az elérni kívánt célhoz képest.
A jogszabály megalkotásának szükségessége, a jogalkotás elmaradásának várható következményei:
A fás szárú növények kivágásának engedélyezési eljárásához szükséges a fás szárú növénnyel rendelkezni jogosult hozzájárulása. A hozzájárulás megadásához szükséges dokumentumok, a hozzájárulás megadásának szempontjai mind a kérelmezők részére, mind a döntéshozatal előkészítésében részt vevők számára eddig nélkülözött volt, mely hiányosság pótlása az eljárásban részt vevők munkáját jelentősen megkönnyítené és meggyorsítaná.
A Budapest Főváros Önkormányzata vagyonáról és a vagyon feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (a továbbiakban: Vagyonrendelet) módosítása a Fővárosi Önkormányzat tulajdonában álló fás szárú növények kivágásához szükséges tulajdonosi hozzájárulás megadásának eljárását, feltételeit, mérlegelési szempontjait határozza meg, ezáltal pótolva az eddig hiányzó szabályozást.
A Rendelet kiegészítésével megalkotott 60/A. § tartalmazza azon dokumentumokat, melyeket a Fővárosi Önkormányzat tulajdonában álló ingatlanokon elhelyezkedő fás szárú növények kivágása iránti kérelemhez mellékelni szükséges, a benyújtott kérelem elbírálásának folyamatát, a döntéshozatal során szem előtt tartandó mérlegelési szempontokat.
A módosítás elmaradása esetén a tulajdonosi hozzájárulás megadásának feltételei, szempontjai továbbra is szabályozatlanok maradnak, ami a kérelmek pontatlan benyújtásához, a hozzájárulás megadásának elhúzódásához, a szakmailag megalapozottabb döntések elmaradásához vezet.
A jogszabály alkalmazásához szükséges személyi, szervezeti, tárgyi és pénzügyi feltételek:
A feladat ellátásához a szükséges pénzügyi, szervezeti, tárgyi és személyi feltételek rendelkezésre állnak.
